Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 24.03.2021

**Αρ. Πρωτ.: 425**

ΠΡΟΣ: Πρωθυπουργό της χώρας Κυριάκο Μητσοτάκη

**ΚΟΙΝ: Πίνακας αποδεκτών**

ΘΕΜΑ: «Επιστολή της Ε.Σ.Α.μεΑ. στον Πρωθυπουργό της χώρας για τη διεύρυνση του προγράμματος εμβολιασμών κατά του COVID-19 με περισσότερες κατηγορίες αναπηρίας και χρόνιων παθήσεων**»**

**Kύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), *η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας*, με την παρούσα επιστολή της ζητά τη διεύρυνση του προγράμματος εμβολιασμών κατά του COVID-19 με περισσότερες κατηγορίες αναπηρίας και χρόνιων παθήσεων, καθώς και να δοθεί λύση σε προβλήματα που έχουν δημιουργηθεί και έχουν φέρει σε απόγνωση πολλά άτομα με αναπηρία ή χρόνιες παθήσεις.

Οφείλουμε βέβαια να τονίσουμε ότι είναι πολύ θετικό ότι ήδη εμβολιάστηκαν τα άτομα με αναπηρία που διαμένουν σε ιδρύματα κλειστής περίθαλψης και προχωρά ο εμβολιασμός όσων προσέρχονται στα Κέντρα Διημέρευσης και στα ΚΔΑΠμεΑ. Το ίδιο θετικό είναι ότι άνοιξε η πλατφόρμα για τον εμβολιασμό των εκπαιδευτικών και των παιδιών που φοιτούν στα ειδικά σχολεία, ενώ με ταχείς ρυθμούς προχωρά ο εμβολιασμός των ατόμων με αναπηρία και χρόνιες παθήσεις που κρίθηκαν «υψηλού κινδύνου», παρά τα γνωστά προβλήματα της έλλειψης εμβολίων.

Προβλήματα έχουν παρατηρηθεί στη χρήση της πλατφόρμας, καθώς πολλά άτομα, για παράδειγμα με σύνδρομο Down, δεν έχουν προχωρήσει στη χρήση της άυλης συνταγογράφησης, ή γενικότερα της ηλεκτρονικής συνταγογράφησης, δεδομένου ότι δεν χρήζουν φαρμακευτικής αγωγής. Αυτόματη λύση θα δώσει η χρήση ως πηγή πληροφόρησης του ΟΠΕΚΑ, ώστε τα άτομα αυτά να μη μείνουν εκτός. Παράλληλα, ο ΟΠΕΚΑ μπορεί να χρησιμοποιηθεί ώστε να βρεθούν και να εμβολιαστούν άμεσα άτομα με τετραπληγία, παραπληγία και αναπηρία όρασης, που κινδυνεύουν άμεσα από την πανδημία και κακώς εξαιρέθηκαν από την ομάδα υψηλού κινδύνου προς εμβολιασμό.

Επίσης, η ΕΣΑμεΑ τονίζει ότι στην ίδια ομάδα πρέπει να ενταχθούν άτομα που πάσχουν από διαβήτη, καθώς οι μέχρι σήμερα έρευνες δείχνουν ότι διατρέχουν άμεσο κίνδυνο να νοσήσουν βαριά από τον κορονοϊό, ενώ επανερχόμαστε στο αίτημά μας να συμπεριληφθούν και τα άτομα που βρίσκονται σε στενή επαφή με μεταμοσχευμένα-ανοσοκατεσταλμένα άτομα. Αυτό θα βοηθήσει στην αντιμετώπιση και του περίπλοκου προβλήματος που αφορά τα μεταμοσχευμένα-ανοσοκατεσταλμένα παιδιά κάτω των 16 χρονών με σκοπό, να δημιουργηθεί γύρω τους μια «ομπρέλα» ασφαλείας.

Παράλληλα και η ΠΟΣΓΚΑμεΑ τονίζει ότι κακώς δεν εντάχθηκαν και πρέπει να ενταχθούν άμεσα τα ενήλικα άτομα με διαταραχές αυτιστικού φάσματος και νοητική αναπηρία, που χρήζουν ουσιαστικής υποστήριξης, καθώς και τα πρόσωπα που αναλαμβάνουν τον ρόλο της φροντίδας τους. Ειδικότερα, η ΠΟΣΓΚΑμεΑ αναφέρεται στα ενήλικα άτομα με αυτισμό, μέσης και χαμηλής λειτουργικότητας, όπως και στα άτομα με μέτρια, σοβαρή και βαριά νοητική υστέρηση, που διαμένουν με τις οικογένειές τους, χωρίς να ωφελούνται των υπηρεσιών των μονάδων και δομών, ΝΠΙΔ, ΝΠΔΔ, που απευθύνονται στα άτομα με αναπηρία, γενικής και ειδικής, τυπικής και άτυπης εκπαίδευσης, κλειστής και ανοικτής φροντίδας. Έτσι οι συγκεκριμένες κατηγορίες παραμένουν εκτός προτεραιοποίησης στον εμβολιασμό έναντι του γενικού πληθυσμού, παρά το γεγονός ότι παρουσιάζουν ισοδύναμα επίπεδα διακινδύνευσης και εξίσου διακριτό βαθμό ευαλωτότητας με τον υπόλοιπο πληθυσμό των ατόμων με βαριές και πολλαπλές αναπηρίες.

Η ΕΣΑμεΑ κατ΄εξακολούθηση ζητά μια ολοκληρωμένη, στοχευμένη και προσβάσιμη εκστρατεία ενημέρωσης η οποία συνεπάγεται έγκυρης, έγκαιρης και καθολικής ενημέρωση ως προς τον εμβολιασμό των ατόμων με αναπηρία ή/και χρόνιες παθήσεις και του υποστηρικτικού τους περιβάλλοντος.

Το θέμα εξετάστηκε ερευνήθηκε λεπτομερώς [στην πρώτη πανελλαδική έρευνα με θέμα «Στάσεις & Αντιλήψεις των Ατόμων με Αναπηρία, Χρόνιες Παθήσεις και των Οικογενειών τους για τον Προληπτικό Εμβολιασμό».](https://www.esamea.gr/pressoffice/press-releases/5154-covid-19-panelladiki-ereyna-me-thema-staseis-kai-antilipseis-ton-atomon-me-anapiria-xronies-pathiseis-kai-ton-oikogeneion-toys-gia-ton-proliptiko-emboliasmo) Σημειώνεται ότι πρόκειται και για την πρώτη ευρωπαϊκή έρευνα για το συγκεκριμένο ζήτημα. Η έρευνα πραγματοποιήθηκε διαδικτυακά από 21 έως 27 Δεκεμβρίου 2020 με την συμμετοχή 847 ατόμων με αναπηρία ή/και χρόνιες παθήσεις, γονείς, κηδεμόνες, δικαστικούς συμπαραστάτες ατόμων με σύνδρομο Down, αυτισμό, νοητική αναπηρία και άλλες βαριές-πολλαπλές αναπηρίες. Σύμφωνα με τα αποτελέσματα:

• το 75,9% των συμμετεχόντων τάσσετε υπέρ του εμβολιασμού και θεωρεί ότι τα άτομα με αναπηρία ή/και χρόνιες παθήσεις είναι περισσότερο εκτεθειμένα στον ιό SARS-CoV-2, κυρίως λόγω κοινωνικών παραγόντων,

• το 78,4% των συμμετεχόντων θεωρεί ότι θα πρέπει ως άτομα με αναπηρία ή/και χρόνιες παθήσεις να έχουν προτεραιότητα στον εμβολιασμό για τη νόσο COVID-19,

• το 67,1% πιστεύει ότι πρέπει να δοθεί προτεραιότητα και στον προληπτικό εμβολιασμό των φροντιστών, προσωπικών βοηθών, συνοδών και άλλων ατόμων του υποστηρικτικού τους δικτύου, ενώ την ίδια στιγμή πάνω από τους μισούς συμμετέχοντες δηλώνουν ότι υπάρχει ανάγκη για καθημερινή παρουσία τρίτου προσώπου,

• το 73.8% δήλωσε ότι έκανε χρήση των υπηρεσιών ψηφιακής διακυβέρνησης που δημιουργήθηκαν κατά τη διάρκεια της πανδημίας COVID-19 προκειμένου να διευκολύνουν τις συναλλαγές των πολιτών με τις δημοσιές υπηρεσίες υγείας και κοινωνικής πρόνοιας και πάνω από το 70% δηλώνει πολύ έως πάρα πολύ ικανοποιημένο από τη χρήση τους,

• το 94.1% υποστηρίζει ότι τα εμβολιαστικά κέντρα πρέπει να είναι προσβάσιμα,

• το 86.9% κρίνει απαραίτητη την προσβάσιμη ενημέρωση για τον προληπτικό εμβολιασμό,

• το 76% πιστεύει ότι θα ήταν χρήσιμη μία εκστρατεία ενημέρωσης και ευαισθητοποίησης για τον προληπτικό εμβολιασμό στοχευμένη στα άτομα με αναπηρία. Παράλληλα στην πλειοψηφία τους οι συμμετέχοντες δηλώνουν ότι είναι μέτρια έως καθόλου ενημερωμένοι από τους αρμόδιους κρατικούς φορείς για τον προληπτικό εμβολιασμό κατά της νόσου COVID-19, και

• το 73.4% των συμμετεχόντων θέλει να συμμετέχει στη λήψη αποφάσεων για την εθνική στρατηγική εμβολιασμού, μέσω των αντιπροσωπευτικών τους οργανώσεων.

Στο πλαίσιο των δράσεων της ΕΣΑμεΑ για τον εμβολιασμό των ατόμων με αναπηρία και χρόνιες παθήσεις, [πραγματοποίησε εκδήλωση σε συνεργασία με το Ινστιτούτο της ΕΣΑμεΑ ΙΝ-ΕΣΑμεΑ](https://www.esamea.gr/pressoffice/press-releases/5116-plithos-kosmoy-parakoloythise-ti-syzitisi-gia-ta-atoma-me-anapiria-kai-ton-emboliasmo) και το ΠΜΣ «Παγκόσμια Υγεία - Ιατρική των Καταστροφών» στις 13 Ιανουαρίου, με τους Γιώργο Γεραπετρίτη υπουργό Επικρατείας, Βασίλη Κικίλια υπουργό Υγείας, Δόμνα Μιχαηλίδου υφυπουργό Εργασίας και Μαρία Θεοδωρίδου Πρόεδρο Εθνικής Επιτροπής Εμβολιασμών. Επίσης η παραπάνω έρευνα παρουσιάστηκε στο 4ο Επιστημονικό Forum για τη Μείωση της Διακινδύνευσης από Καταστροφές (HDRRF) - «[Η Συμβολή των Ερευνητικών Φορέων της Χώρας στη Διαχείριση Κινδύνων και Κρίσεων](https://www.esamea.gr/pressoffice/press-releases/5192-toma-me-anapiria-kai-diaxeirisi-covid-19)». Πραγματοποιούνται επίσης συναντήσεις της ΕΣΑμεΑ με την Εθνική Επιτροπή Εμβολιασμών ενώ έχει σταλθεί και [πλήθος επιστολών και υπομνημάτων](https://www.esamea.gr/our-actions/yyka/5155-anoixti-epistoli-tis-e-s-a-mea-oste-na-dothei-amesa-telos-stin-agonia-kai-tin-abebaiotita-poy-bionoyn-atoma-me-anapiria-kai-xronies-pathiseis-gia-ton-emboliasmo-proteraiopoiisi-kai-dimosieysi-tis-ierarxisis) όλο το προηγούμενο διάστημα.

Τέλος, υπενθυμίζει ότι θα πρέπει [να διασφαλιστεί ότι οι πολίτες που λαμβάνουν ειδοποίηση αλλά αδυνατούν να μετακινηθούν](https://www.esamea.gr/our-actions/yyka/5115-aitima-tis-e-s-a-mea-gia-proteraiopoiisi-ton-atomon-me-anapiria-kai-xronies-pathiseis-sti-diadikasia-toy-kata-oikon-emboliasmoy-gia-ton-covid-19) και να προσέλθουν στα κέντρα εμβολισμού, θα έχουν τη δυνατότητα να δηλώσουν ότι επιθυμούν να μπουν σε λίστα εμβολιασμού κατ΄οίκον και με αυτό τον τρόπο δεν θα χάνουν την προτεραιότητά τους, όταν ξεκινήσει η κατ’ οίκον διαδικασία εμβολιασμού.

**Κύριε Πρωθυπουργέ,**

Αναμένουμε ότι θα ανταποκριθείτε θετικά στο αίτημά μας, αυτή την εξαιρετικά δύσκολη περίοδο για την προάσπιση του υπέρτατου δικαιώματος στην υγεία.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο υπουργού Επικρατείας, κ. Γ. Γεραπετρίτη

- Γραφείο υπουργού Υγείας Β. Κικίλια,

- κ. Μαρία Θεοδωρίδου, πρόεδρο Εθνικής Επιτροπής Εμβολιασμών

- κ. Π. Αρκουμανέα, πρόεδρο ΕΟΔΥ

- Γραφείο γενικού γραμματέα Πρωτοβάθμιας Φροντίδας Υγείας, κ. Μ. Θεμιστοκλέους

- Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |